Laskutuspalvelu
Laskutuspalveluyritys eli sateenvarjoyritys tarkoittaa yhtiötä, joka tarjoaa mahdollisuuden laskuttaa työsuorituksesta ilman oman yrityksen perustamista. Toiminnasta käytetään myös termiä kevytyrittäjyys. Laskutuspalveluyritys maksaa työntekijän puolesta tämän lakisääteiset työnantajamaksut ja maksaa palkan työntekijän haluamana ajankohtana. Laskutuspalveluyritys vähentää laskutuksen arvonlisäverottomasta loppusummasta oman palvelumaksunsa (yleensä 3–7 prosenttia).
Verkossa toimivien laskutuspalveluiden avulla yksityishenkilö voi laskuttaa oman työsuorituksensa ilman omaa yritystä. Laskutuspalveluiden käyttö on yleistynyt viime vuosina Suomessa ja alan yrityksiä on syntynyt useita Ruotsin esimerkin mukaisesti. Käytännössä työsuorituksia tarjoava henkilö vastaa itse omasta asiakashankinnasta, päättää millä ehdoilla tekee työsuorituksia ja sopii työn teettäjän kanssa työsuorituksen sisällöstä, aikataulusta ja hinnasta. Asiakkaita voivat olla yritykset, yhteisöt sekä kotitaloudet. Kun työsuoritus on siinä vaiheessa, että asiakasta voi laskuttaa, laskutuspalveluyritys lähettää laskun työn teettäjälle. Useat laskutuspalveluyritykset myös hyväksyvät käteismaksut sekä maksulaitteilla tapahtuneet maksut.
Useilla alan yrityksillä on käytössä palkkalaskureita, joilla laskutettava hinta voidaan määrittää niin, että laskutettava hinta muodostuu halutusta bruttoansiosta, johon lisätään työnantajan lakisääteiset sivukulut sekä laskutusyrityksen palvelupalkkio, joka tyypillisesti on 2–7 prosenttia laskun verottomasta loppusummasta. Työn teettäjän maksaessa laskun, laskutuspalveluyritys tilittää maksetusta summasta arvonlisäveron sekä muut lakisääteiset kulut sisältäen työn teettäjän verokortin mukaisen ennakonpidätyksen ja maksaa loppusumman työn teettäjän osoittamalle tilille sekä toimittaa palkanmaksusta palkkatodistuksen.
Suurimmalla osalla laskutuspalkkio on prosenttipohjainen perustuen laskun verottomaan kokonaismäärään. Osalla yrityksistä palkkioprosentti pysyy samana vaikka laskutuksen kokonaismäärän kasvaa, osalla yrityksistä palkkioprosentti pienenee laskutuksen kokonaissumman kasvaessa. Kokonaisarvio taloudellisimmasta laskutuspalveluyrityksestä kannattaa tehdä oman arvioidun vuosi- ja kokonaislaskutuksen perusteella sekä luvatun palvelulupauksen perusteella.
Laskutuspalveluyritykset ovat joko osakeyhtiötä tai osuuskuntia. Toinen nimitys toiminnalle on sateenvarjoyritys. Lisäksi kevytyrittäjyys on yleistynyt terminä kuvaamaan yksityisille suunnattujen laskutuspalveluyritysten toimintaa.
Suomen suurimmaksi laskutuspalveluksi on noussut erityisesti niin sanotun kevytyrittäjyyteen perustuva laskutuspalvelu SLP Group Oy, joka on onnistunut kapuamaan 54,5 miljoonan euron liikevaihtoon ja miljoonan euron liikevoittoon vuonna 2017. SLP operoi aputoiminimellä ukko.fi, joka oman ilmoituksensa mukaan ei kritiikistä huolimatta itse pakota niin sanottua itsensä työllistäjää pimeille työmarkkinoille. Kritiikki kohdistuu siihen, että itsensä työllistäjien on Sipilän hallituksen linjanvedon vuoksi siirryttävä päätoimisiksi tulkittavina yrittäjinä yrittäjäeläkevakuutuksen piiriin, eikä heillä ole oikeutta työttömyysturvaan eikä laskutuspalvelulla ole mahdollisuutta pidättää työeläkemaksuja.
Laskutuspalvelut yrityksille kuuluvat asiakashallinnan palvelukokonaisuuteen. Laskutuspalvelun toimintoihin sisältyy tavallisesti myyntilaskujen lähettäminen, ostolaskujen käsittely ja maksuvalvonta. Laskutuspalvelu voi olla myös osittainen, jolloin osa toiminnoista hoidetaan laskutuspalvelussa ja osa joko itse yrityksen sisällä tai sen hoitaa ulkopuolinen. Laskutuspalvelu toimii usein verkkopalveluna ja sähköisen taloushallinnon mahdollistajana.
Laskutuspalvelun käyttäminen vähentää organisaation laskutuksen rutiinitöitä, mikä voi hyödyttää palvelun käyttäjiä vapauttamalla yrityksen omia resursseja muihin asioihin. Laskutuspalvelun hyödyiksi voidaan lukea kustannussäästöt, laskutuksen kiertonopeus, prosessien automatisointi ja sähköistämiseen liittyvät lisäpalvelut.